CELEX: 52014PC0664
Language: ro
Date: 2014-10-29
Title: Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Seychelles la OMC

|
			
		
		
		52014PC0664
		
			Propunere de DECIZIE A CONSILIULUI de stabilire a poziției care urmează să fie adoptată de Uniunea Europeană în cadrul Consiliului General al Organizației Mondiale a Comerțului cu privire la aderarea Republicii Seychelles la OMC /* COM/2014/0664 final - 2014/0307 (NLE) */
			
				
		
		
			
			   	EXPUNERE DE MOTIVE
I. INTRODUCERE
Membrii Organizației Mondiale a
Comerțului (OMC) și Republica Seychelles au ajuns în etapa
finală a negocierilor legate de condițiile de aderare a Republicii
Seychelles la OMC. Acest lucru survine după 19 ani de negocieri lansate
odată cu înaintarea, de către Republica Seychelles, a cererii sale de
aderare la OMC, în 1995. Cererea de aderare a Republicii Seychelles a fost
examinată luând în considerare ansamblul
relațiilor comerciale bilaterale cu această țară în contextul
parteneriatului UE-ACP, precum și al asumării unui angajament de către Republica Seychelles de a depune eforturi în
vederea liberalizării comerțului în cadrul unui acord de parteneriat
economic complet. În conformitate cu prevederile TFUE, este necesară o decizie a Consiliului
prin care să se aprobe condițiile de aderare a Republicii Seychelles,
înainte ca UE să poată susține în mod oficial respectiva
aprobare în cadrul OMC.
Rezumatul condițiilor de aderare este
prezentat mai jos.
II. REZUMATUL PE SECTOARE AL
CONDIȚIILOR DE ADERARE A REPUBLICII SEYCHELLES LA OMC
Listele de angajamente
Mărfuri (în ansamblu)
Nivelul mediu al taxei vamale consolidate
finale (FBR - final bound rate) în calendarul de aderare a Republicii
Seychelles este de 16,1 %.
Nivelul mediu al FBR pentru produsele agricole
(26,8 %) este mai ridicat decât cel înregistrat pentru produsele
industriale (10,5 %). 
Republica Seychelles va aplica toate FBR-urile
de la data aderării.
Aceste niveluri tarifare medii sunt rezonabile
având în vedere dimensiunile reduse și vulnerabilitatea economiei
Republicii Seychelles. Practica din trecut a UE a constat în a accepta aceste
niveluri tarifare ca fiind rezonabile pentru economii de dimensiuni
comparabile.
Produse industriale 
–              
Nivelul mediu al FBR pentru produsele neagricole
este de 10,5 %.
–              
Cele mai ridicate valori medii, de aproximativ
25 %, sunt observate în sectoarele pescuitului, mobilei și
încălțămintei.
–              
Republica Seychelles acceptă un regim de
scutire de taxe vamale pentru produsele farmaceutice, echipamentele medicale
și produsele tehnologiei informației (Acordul privind tehnologia
informației), consolidând taxele vamale consolidate finale pentru aceste
produse la 0 %.
–              
Cele mai ridicate vârfuri tarifare sunt de
200 % pentru anvelope reșapate/recanelate și pentru
îmbrăcămintea la mâna a doua. 
Produse agricole 
–              
Nivelul mediu al FBR pentru produsele agricole este
de 26,8 %.
–              
Cele mai ridicate vârfuri tarifare din
agricultură sunt de 250 % pentru bere și whisky în sticle din
plastic și de 200 % pentru tutun.
Servicii 
Republica Seychelles își va asuma
angajamente de acces pe piață și tratament național pentru
o gamă largă de sectoare din domeniul serviciilor, inclusiv servicii
profesionale, informatice și alte servicii comerciale, servicii de
comunicare, servicii de construcții, de distribuție, servicii
educaționale, servicii de mediu, servicii financiare (de asigurări
și bancare), servicii de sănătate și asistență
socială, servicii turistice și servicii de transport (servicii de
transport maritim și servicii auxiliare de transport).
Angajamente luate în cadrul
protocolului de aderare
În etapa finală și
multilaterală a procesului de aderare, membrii OMC au încercat
împreună să asigure o compatibilitate elementară între
legislația și instituțiile comerciale ale Republicii Seychelles
și normele și acordurile OMC, prin includerea unor dispoziții
specifice în protocolul de aderare și în raportul grupului de lucru. În
acest context, Republica Seychelles și-a asumat angajamentele standard din
raportul grupului de lucru și a renunțat la orice perioade de
tranziție, exceptând în ceea ce privește Acordul OMC privind
barierele tehnice în calea comerțului, care va fi pus în aplicare integral
abia din decembrie 2015. 
În acest sens, Republica Seychelles și-a
asumat angajamentul, printre altele, de a elimina toate celelalte taxe și
impuneri și de a le consolida la 0 % în momentul aderării
și, de asemenea, de a înlocui cu un sistem de autorizare regimul actual de
interzicere a importurilor care este aplicabil anumitor produse vizate de
măsurile sanitare și fitosanitare (SPS - „sanitary and phytosanitary
measures”) (pieile și pieile cu blană, precum și plantele de
palmier), vehiculelor de ocazie, vehiculelor cu volan pe partea stângă,
șasiurilor autovehiculelor și îmbrăcămintei de camuflaj.
III. RECOMANDARE
Prezentând condițiile de aderare a
Republicii Seychelles la OMC pentru aprobarea de către Consiliu, Comisia
consideră că aceste condiții constituie un pachet echilibrat
și ambițios de angajamente de deschidere a pieței, care va aduce
beneficii substanțiale atât Republicii Seychelles, cât și
partenerilor săi comerciali din OMC.
2014/0307 (NLE)
Propunere de
DECIZIE A CONSILIULUI
de stabilire a poziției care
urmează să fie adoptată de Uniunea Europeană în cadrul Consiliului
General al Organizației Mondiale a Comerțului cu privire la aderarea
Republicii Seychelles la OMC
CONSILIUL UNIUNII EUROPENE,
având în vedere Tratatul privind
funcționarea Uniunii Europene, în special articolul 91, articolul 100
alineatul (2) și articolul 207 alineatul (4) primul paragraf, coroborate
cu articolul 218 alineatul (9),
având în vedere propunerea Comisiei Europene,
întrucât:
(1)       La 31 mai 1995, guvernul
Republicii Seychelles a depus o cerere de aderare la Acordul de la Marrakesh
privind constituirea Organizației Mondiale a Comerțului (OMC), în
temeiul articolului XII din respectivul acord.
(2)       La 11 iulie 1995 a fost creat
un grup de lucru privind aderarea Republicii Seychelles, pentru a se ajunge la
un acord cu privire la condițiile de aderare acceptabile atât pentru
Republica Seychelles, cât și pentru toți ceilalți membri ai OMC.
(3)       Comisia, în numele Uniunii, a
negociat o serie completă de angajamente de deschidere a pieței din
partea Republicii Seychelles, care corespund cererilor Uniunii, luând în
considerare relațiile comerciale bilaterale cu această țară
în contextul parteneriatului UE-ACP, precum și al asumării de
către Republica Seychelles a angajamentului de a depune eforturi în
vederea liberalizării comerțului în cadrul unui acord de parteneriat
economic complet.
(4)       Aceste angajamente sunt în
prezent încorporate în Protocolul de aderare a Republicii Seychelles la OMC.
(5)       Aderarea Republicii
Seychelles la OMC ar trebui să constituie o contribuție pozitivă
și de durată la procesul de reformă economică și de
dezvoltare durabilă din această țară.
(6)       Prin urmare, Protocolul de
aderare ar trebui să fie aprobat.
(7)       Conform articolului XII din
Acordul privind constituirea OMC, condițiile de aderare trebuie convenite
între membrul aderent și OMC, iar Conferința Ministerială a OMC
aprobă condițiile de aderare din partea OMC. Articolul IV.2 din
Acordul privind constituirea OMC prevede că, în intervalele dintre
reuniunile Conferinței Ministeriale, funcțiile acesteia sunt
exercitate de Consiliul General.
(8)       În consecință, este
necesar să se stabilească poziția care urmează să fie
adoptată de către Uniune în cadrul Consiliului General al OMC, cu
privire la aderarea Republicii Seychelles la OMC,
ADOPTĂ PREZENTA DECIZIE: 
Articolul 1
Poziția care urmează să fie
adoptată de Uniunea Europeană în cadrul Consiliului General al
Organizației Mondiale a Comerțului cu privire la aderarea Republicii
Seychelles la OMC este de aprobare a aderării.
Articolul 2
Prezenta decizie intră în vigoare la data
adoptării.
Adoptată la Bruxelles,
                                                                       Pentru
Consiliu
                                                                       Președintele